ปตท.สผ.เจ๋งกำไรทะลุหมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — PTTEP ทำเซอร์ไพรส์ไตรมาสแรกฟันกำไรหมื่นล้านบาทเกินคาดอื้อ หลังปริมาณการขายเฉลี่ยต่อวันเหนือเป้า ด้าน IRPC กำไร 2,400 ล้านบาท
นายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม หรือ ปตท.สผ. (PTTEP) เปิดเผยว่า ผลดำเนินงานในงวดไตรมาสแรกปี 2553 มีกำไรสุทธิ 1.04 หมื่นล้านบาท กำไรสุทธิต่อหุ้น 3.16 บาท เพิ่มขึ้น 82.22% จากงวดเดียวกันของปีก่อนที่มีกำไรสุทธิ 5,746.26 ล้านบาท และกำไรสุทธิต่อหุ้น 1.74 บาท
บริษัทมีรายได้รวม 3.47 หมื่นล้านบาท เพิ่มขึ้นอย่างมากเช่นกันจากงวดเดียวกันของปีก่อนที่มีรายได้รวม 2.65 หมื่นล้านบาท โดยมีรายได้จากการขาย 3.25 หมื่นล้านบาท และยังมีกำไรจากอัตราแลกเปลี่ยนอีก 941 ล้านบาท จากงวดเดียวกันของปีก่อนที่ไม่มีกำไรจากส่วนนี้ 
สำหรับไตรมาสแรกปี 2553 ปตท.สผ. มีปริมาณการขายปิโตรเลียมเฉลี่ยวันละ 2.57 แสนบาร์เรลเทียบเท่าน้ำมันดิบสูงกว่าเป้าหมายการผลิตที่ตั้งไว้สำหรับปี 2553 คือเฉลี่ยวันละ 2.53 แสนบาร์เรลเทียบเท่าน้ำมันดิบ และสูงกว่าปี 2552 ที่เฉลี่ยวันละ 2.33 แสนบาร์เรลเทียบเท่าน้ำมันดิบ เนื่องจากปริมาณขายปิโตรเลียมที่เพิ่มขึ้นจากโครงการอาทิตย์เหนือและโครงการบงกช และจากโครงการพื้นที่พัฒนาร่วมไทยมาเลเซียบี17 ซึ่งได้เริ่มผลิตในไตรมาสแรกปีนี้ รวมถึงแนวโน้มเศรษฐกิจโลกและเศรษฐกิจไทยที่ฟื้นตัวดี
ทั้งนี้ กำไรของ PTTEP ที่ประกาศออกมาสูงกว่าที่คาดการณ์ไว้มาก เช่น บล.เอเซีย พลัส (ASP) คาดว่าจะมีกำไรสุทธิ 8,700 ล้านบาท จึงไม่ประหลาดใจที่ราคาหุ้น PTTEP วันที่ 27 เม.ย. แกร่ง ยืนปิดที่ 150 บาท บวก 1 บาท สวนตลาดที่ติดลบ
ด้านบริษัท ไออาร์พีซี (IRPC) แจ้งว่างวดไตรมาสแรกปี 2553 มีกำไรสุทธิ 2,416.49 ล้านบาท มีกำไรสุทธิต่อหุ้น 0.12 บาท เพิ่มขึ้น 48.77% จากงวดเดียวกันของปีก่อนที่มีกำไรสุทธิ 1,624.26 ล้านบาท
บริษัทมีรายได้จากการขาย 5.51 หมื่นล้านบาท เพิ่มขึ้นจากงวดเดียวกันของปีก่อนที่มีรายได้ 2.6 หมื่นล้านบาท
อย่างไรก็ตาม กำไรของ IRPC ที่ประกาศออกมาถือว่าดีกว่าที่นักวิเคราะห์คาดการณ์ไว้เช่นกัน โดยกิมเอ็ง (ประเทศไทย) คาดว่า IRPC จะมีกำไรสุทธิ 2,056 ล้านบาท
ปัจจุบันบริษัทในเครือ ปตท. (PTT) จำนวน 3 บริษัท รวมถึงบริษัท ปตท.อะโรเมติกส์และการกลั่น (PTTAR) มีกำไรสุทธิออกมาดีกว่าคาดทั้งสิ้น